ועדת הפנים והגנת הסביבה, כנסת 24, פרוטוקול מספר 108, 2022-02-01 09:30

וליד טאהא: בוקר טוב לכולם.

וליד טאהא: דיון שני ואחרון בהצעת טיוטת תקנות העיריות (שינוי הוראות התקנון שבתוספת השנייה לפקודה) (הוראת שעה), התשפ"ב-2022.

וליד טאהא: הכוונה להיוועדות חזותית של רשויות מקומיות.

וליד טאהא: דיון בפעם הקודמת הסתיים ללא הצבעה כי התחדש לנו מצב חדש באותו לילה, חקיקתי, של מעבר ממצב חירום למצב בריאותי מיוחד.

וליד טאהא: אז נעשו השינויים וגם הוכנסו כל ההערות שהיו אמורות להיכנס לנוסח.

וליד טאהא: אנחנו ניגשים ישירות לייעוץ המשפטי.

וליד טאהא: תומר, או שתגיד כמה דברים ואז מתן יקריא.

תומר רוזנר: אני אהיה קצר.

תומר רוזנר: כפי שיושב הראש אמר, בוקר טוב, מונח בפניכם נוסח מעודכן, שמקובל על משרדי הממשלה ועל הייעוץ המשפטי של הוועדה.

תומר רוזנר: שבו בעצם הוטמעו כל השינויים שהוועדה ביקשה במהלך הדיון הקודם.

תומר רוזנר: וכן מובהר שההסדר המדובר יחול בשני המצבים של התפשטות נגיף הקורונה ויוכרזו על ידי הממשלה, שהם גם המצב הבריאותי המיוחד וגם מצב החירום.

תומר רוזנר: וכן נכנסו כל השינויים שאתם ביקשתם במהלך הדיון לגבי אופן ניהול הדיונים.

תומר רוזנר: אז אני מציע שפשוט מתן יקריא לנו את הנוסח.

וליד טאהא: לפני זה, נציג משרד הפנים, אתה רוצה לומר משהו עו"ד רון אלמוג, לשכה משפטית.

רון אלמוג: לא.

רון אלמוג: כמו שתומר אמר, בעצם הנוסח הזה מטמיע את ההערות, את הדיון שהיה כאן כבר בפעם הקודמת.

רון אלמוג: את ההערות של חברי הכנסת, ההנחיות שלך.

רון אלמוג: וזה בעצם הנוסח שמבוסס על הנוסח שלנו עם הערות של חברי הכנסת.

וליד טאהא: אוקיי.

וליד טאהא: אז תקריא את זה, מתן.

מתן מילס: תקנות העיריות (שינוי הוראות התקנון שבתוספת השנייה לפקודה) (הוראת שעה), תשפ"ב-2022.

מתן מילס: בתוקף סמכותי לפי סעיפים 136(ב) ו-347 לפקודת העיריות (להלן - הפקודה9, ובאישור ועדת הפנים והגנת הסביבה של הכנסת, אני מתקינה תקנות אלה:

מתן מילס: החל מיום פרסומן של תקנות אלה ובכל זמן שההכרזה על מצב חירום ומצב בריאותי מיוחד בשל נגיף הקורונה לפי סעיף 2 לחוק סמכויות מיוחדות להתמודדות עם נגיף קורונה החדש (הוראת שעה), התש"ף-2020 עומדת בתוקפה, יראו כאילו בתוספת השנייה לפקודה, אחרי סעיף 20 בא:

מתן מילס: על אף האמור בסעיף 20, רשאי ראש העירייה להחליט כי ישיבה פלונית לא תתקיים במשרדי העירייה או במקום אחר, אלא תתקיים בדרך של היוועדות חזותית מנימוקים מיוחדים שיירשמו, הנוגעים להתפשטות נגיף הקורונה, ובלבד שהתקיימו כל אלה:

מתן מילס: בישיבה יתאפשר לכל המוזמנים לישיבה לראות באמצעות מסך ולשמוע את כלל המשתתפים בישיבה ואת הנעשה במהלך הישיבה בזמן אמת ולהשמיע את עמדתם.

מתן מילס: היה אחד המשתתפים בישיבת המועצה אדם עם מוגבלות כהגדרתו בחוק שוויון זכויות לאנשים עם מוגבלות, התשנ"ח-1998, תתקיים הישיבה בדרך של היוועדות חזותית, תוך עריכת התאמות נגישות הנדרשות בהתאם להוראות בדבר התאמת נגישות לפי החוק האמור.

מתן מילס: בהזמנה לישיבה יצוין גם כי הישיבה תתקיים בדרך של היוועדות חזותית ויפורטו בה הנחיות לעניין השתתפות בישיבה.

מתן מילס: לעניין סעיפים 21 עד 23 יראו חבר המועצה כמשתתף בישיבה אם ניתן לראותו באמצעות המסך.

תומר רוזנר: זה עניין המניין החוקי.

תומר רוזנר: כאילו הקוורום בישיבות.

מתן מילס: מבלי לגרוע בהוראות סעיף 35 לא יפעיל יושב ראש הישיבה אמצעי טכנולוגי המונע השמעת דבריו של משתתף בישיבה.

תומר רוזנר: זה לעניין, אנחנו משמרים את זכותו של יושב ראש הישיבה להרחיק את מי שמפריע לניהול הישיבה, זה סעיף 35.

תומר רוזנר: אבל כל עוד הוא לא מפריע, אסור לו להשתיק אותו.

מתן מילס: החלטת מועצה בישיבה תתקבל לאחר שניתנה אפשרות לכל חבר מועצה להשתתף בדיון, להשמיע עמדתו ולהצביע.

מתן מילס: הצבעה בישיבה כאמור תהיה שמית, אלא אם כן החליטו אחרת כל חברי המועצה המשתתפים בישיבה.

מתן מילס: ישיבת המועצה תשודר בשידור חי באתר האינטרנט של העירייה.

וליד טאהא: תודה רבה מתן.

וליד טאהא: חברת הכנסת שרון רופא, רוצה לומר משהו?

שרון רופא אופיר: אני שמחה על השינויים ועל זה שהגענו באמת לנוסח מוסכם, גם מולכם.

שרון רופא אופיר: ובכך נוכל לאפשר לרשויות המקומיות לקיים את ישיבות המליאה מבלי לפגוע בעבודה השוטפת.

שרון רופא אופיר: מצאנו את האיזון הנכון.

שרון רופא אופיר: את הבלמים והאיזונים הנכונים כדי שזה יתרחש.

שרון רופא אופיר: תודה רבה אדוני.

וליד טאהא: תודה רבה חברת הכנסת שרון.

וליד טאהא: מירה, את רוצה לומר משהו?

מירה סלומון: אני מודה מאוד לוועדה שהאזינה ברוב קשב לבקשתנו והבינה את החשיבות שבתיקון שביקשנו בנוסח, כפי שאמר יושב ראש הוועדה, לאור העובדה שתיקון מס' 11 לחוק הקורונה עבר בלילה שלפני.

מירה סלומון: ואנחנו מקווים ומאמינים שהתיקון הזה יעשה רק טוב לציבור בסופו של יום.

וליד טאהא: תודה רבה.

וליד טאהא: אנחנו נעבור לזום.

וליד טאהא: איתנו עו"ד לימור ריבלין, יועצת משפטית, מועצה אזורית חוף שרון.

וליד טאהא: בבקשה.

לימור ריבלין: בוקר טוב.

לימור ריבלין: אני יועצת משפטית של דרום השרון, אבל היום אני משוחחת ומדברת מטעם מרכז השלטון האזורי.

לימור ריבלין: על אף שהדיון היום הוא בטיוטת הצו לגבי פקודת העיריות, בדיון שהתקיים ב-26.1, בדיון המקדים, אמר עו"ד רון אלמוג ואמר מנכ"ל משרד הפנים, שהטיוטה הזאת תחול גם לגבי מועצות אזוריות.

לימור ריבלין: ואני רוצה לבוא ולומר שהטיוטה הזאת כפי שהיא אינה מתאימה למועצות האזוריות.

לימור ריבלין: להיפך, היא יוצרת בלמים ותגרום לכך שמועצות אזוריות לא יוכלו לקיים ישיבות מליאה לאור האמור בטיוטה.

לימור ריבלין: יש שני שינויים מהותיים בין עיריות לבין מועצות אזוריות.

לימור ריבלין: השינוי האחד הוא כמות חברי המועצה במועצות אזוריות.

לימור ריבלין: למשל, בדרום השרון יש 43 חברי מועצה.

לימור ריבלין: יש מועצות אזוריות של יותר, כמעט נושקות אפילו ל-60.

לימור ריבלין: וזה לא מעשי, אולי אפילו לא בעל היתכנות מידי ישיבה לבקש הסכמה מראש, בכתב מכל חבר.

וליד טאהא: כן, אנחנו מכירים את העובדות, אבל בואי ניגש לתכלס.

לימור ריבלין: אז בתכלס אנחנו נבקש שלגבי מועצות אזוריות יהיו שלושה שינויים:

לימור ריבלין: שתהיה אפשרות לקיים ישיבות באופן היברידי.

לימור ריבלין: כלומר, אם חלק מחברי המליאה הם בקבוצות סיכון או הם צריכים להישאר בבידוד, אז שהם עדיין יוכלו לקחת חלק פעיל בישיבות המועצה שמתקיימות פיזית.

לימור ריבלין: אבל שהם יוכלו להשתתף בה באמצעות היוועדות חזותית.

לימור ריבלין: ולא למנוע את ההשתתפות שלהם בישיבות כל כך חשובות, אפילו אם יתקיים רוב.

לימור ריבלין: זאת אומרת, כפי שמנוסחת היום הטיוטה זה או היוועדות חזותית לגמרי או ישיבה פיזית.

וליד טאהא: כן, צריך הסכמה של מאה אחוז.

לימור ריבלין: לא מדברת על הסכמה.

לימור ריבלין: אני מדברת על זה שגם אם יש הסכמה, אז כל הישיבה צריכה להתקיים בהיוועדות חזותית.

לימור ריבלין: ואני אומרת שצריך לאפשר במועצות אזוריות לקיים ישיבה באופן משולב.

לימור ריבלין: שחלק יהיו בהיוועדות חזותית וחלק נוכחות פיזית.

שרון רופא אופיר: סליחה, אני חייבת לשאול אותך שאלה, לעצור אותך.

שרון רופא אופיר: מה ההבדל בין מועצות אזוריות לבין רשויות מקומיות?

שרון רופא אופיר: לא כל כך הבנתי.

שרון רופא אופיר: בהקשר הזה, מה ההבדל?

לימור ריבלין: יש שני הבדלים עצומים: כמות חברי המועצה.

לימור ריבלין: דבר שני, האיזון שביקשתם לעיריות נובע בעיקר בגלל שמדובר ביחסי הכוחות בין קואליציה לאופוזיציה.

לימור ריבלין: במועצות אזוריות חברי המועצה הם נציגי ישובים, שנבחרים על ידי ישוב לפי מפתח שקבוע בחוק.

לימור ריבלין: אין קואליציה ואופוזיציה במועצות אזוריות.

לימור ריבלין: ולכן האיזון והאינטרס שכל כך הולם כנראה את העיריות, הוא לא רלוונטי למועצות אזוריות.

לימור ריבלין: אתם תמנעו מחברי מועצה להשתתף בדיונים.

וליד טאהא: עו"ד לימור ריבלין, כיוון שאנחנו מכירים את הטענות, אני שואל, רון, האם היה מגע כדי להסדיר את העניין הזה או שאתם עכשיו מכניסים אותנו לוויכוח חדש?

רון אלמוג: חלק מהדברים כאן בעניין המהותי עלו בעצם בדיון הקודם, האם צריך הסכמה של מאה אחוז או פחות.

רון אלמוג: אם אפשר לקיים ישיבות היברידיות או לא.

רון אלמוג: ודווקא מצד הוועדה הייתה התנגדות מאוד גדולה לישיבות היברידיות.

רון אלמוג: וזה אחד מהתוספות שהוספנו כאן.

רון אלמוג: אמרתי בדיון הקודם, שבעיקרון הדיון כאן בוועדה הוא על עיריות.

וליד טאהא: אז תרצו לעבוד בנפרד על נוסח שקשור למועצות אזוריות?

וליד טאהא: אני לא יודע אם יש סיבה או אין סיבה משפטית, אין לי מושג.

רון אלמוג: כן.

רון אלמוג: אבל אני אומר מבחינת הרמוניה חקיקתית העיקרון הוא להחיל את אותם עקרונות, עם ההערות של חברי הכנסת שנשמעו כאן, גם לגבי מועצות מקומיות ואזוריות.

שרון רופא אופיר: חשוב שנדייק פה.

שרון רופא אופיר: כי אנחנו בדיון שעבר שאלנו ואתם אמרתם שאותם עקרונות יחולו על זה ועל זה.

שרון רופא אופיר: ואנחנו התייחסנו כחברי ועדה התייחסנו לזה בכללותו.

שרון רופא אופיר: מועצות אזוריות, מקומיות, עיריות.

רון אלמוג: נכון.

רון אלמוג: משפטית מבחינת סמכות - - -

שרון רופא אופיר: אני מבינה כעת שמשפטית זה זה.

שרון רופא אופיר: אבל אנחנו התייחסנו לזה באופן נפרד.

וליד טאהא: שרון, אי אפשר פה להפריד מבחינת מאה אחוז הסכמה.

וליד טאהא: כי יש פה מאה אחוז הסכמה והם דורשים הנחה בעניין הזה.

וליד טאהא: אז אי אפשר להחיל את אותה תקנה על שניהם בעניין זה.

וליד טאהא: זה כבר מכשול שלהם.

שרון רופא אופיר: למה לא?

וליד טאהא: כי הם חייבים מאה אחוז הסכמה.

שרון רופא אופיר: אז יהיה להם מאה אחוז הסכמה.

וליד טאהא: אז הם דורשים משהו אחר.

שרון רופא אופיר: מה שאני רוצה להגיד שמבחינתנו אני לא חושבת שהדיון הזה צריך להיפתח שוב.

שרון רופא אופיר: אנחנו כאילו נתנו לכם אור ירוק.

וליד טאהא: זה מה שאני אמרתי, האם אנחנו נכנסים לוויכוח חדש?

שרון רופא אופיר: בדיוק.

שרון רופא אופיר: למה צריך שוב להיכנס לדיון הזה?

לימור ריבלין: אבל הדיון היה, סליחה שאני אומרת את זה, הדיון הסתיים בטיוטה לפקודת העיריות.

תומר רוזנר: לא, לא, גברתי.

וליד טאהא: עו"ד לימור, שנייה.

לימור ריבלין: בבקשה רק עוד משפט.

וליד טאהא: שנייה אבל, שנייה.

לימור ריבלין: סליחה, סליחה.

וליד טאהא: תודה שאת נותנת לי לדבר, עו"ד לימור.

וליד טאהא: אז היועץ המשפטי של הוועדה יש לו מה לומר בעניין זה ספציפית.

וליד טאהא: תומר?

תומר רוזנר: כן.

תומר רוזנר: כפי שאמרה חברת הכנסת רופא אופיר והדברים נכונים, הן הצהרת משרד הפנים והן חברי הכנסת וכל הנוכחים בוועדה, כולל נציגי הציבור, הביאו בחשבון שהנוסח המוצע אמנם הוא מתייחס פורמלית לפקודת העיריות או לעיריות, אבל הוא יחול באותה מידה וללא הבדלים גם על רשויות מקומיות אחרות, קרי מועצות אזוריות ומקומיות.

תומר רוזנר: הנושא של מספר חברי המועצה במועצות אזוריות עלה במפורש בדיון הקודם.

תומר רוזנר: גם לעניין ההסכמה.

תומר רוזנר: לעניין ההיברידיות, כמובן שאין שום הבדל בין עירייה למועצה אזורית.

תומר רוזנר: את ההערה השלישית אנחנו עוד לא שמענו, אז נשמע אולי את ההערה השלישית של הגברת ואז נראה.

וליד טאהא: כן, בבקשה עו"ד לימור.

לימור ריבלין: תודה.

לימור ריבלין: זה לא הגיוני להחיל את אותן תקנות, מכיוון שהתקנות היום, החוק היום כפי שהוא קובע איך מנהלים ישיבות מועצה במועצה אזורית ועירייה הוא לא אותו חוק.

לימור ריבלין: ולמה אני מתכוונת?

לימור ריבלין: למשל, עירייה שלא תוכל נניח לקבל הסכמה לנהל ישיבה בהיוועדות חזותית ויהיה מצב חירום, היא תוכל באמצעות סעיף 47 לתוספת השנייה לפקודת העיריות, לנהל ישיבה בדרך אחרת.

לימור ריבלין: סעיף כזה לא נמצא בצד של המועצות האזוריות והן לא יוכלו לעשות בו שימוש.

לימור ריבלין: כלומר, אין להן פתרון אחר אם יהיה מצב של העדר הסכמה.

תומר רוזנר: יש פתרון אחר בסעיף 37 לפקודת המועצות המקומיות, כפי שגברתי יודעת.

לימור ריבלין: סעיף 47 מדבר על החלטה שלא בישיבת מועצה.

לימור ריבלין: סעיף כזה נעדר מהצו - - -

איתן גינזבורג: אבל מה עם סעיף 37 בפקודה שלכם?

לימור ריבלין: לא, סעיף 47.

וליד טאהא: 37.

לימור ריבלין: עו"ד רון אלמוג יאשר, אין סעיף כזה למועצות האזוריות.

תומר רוזנר: יש סעיף מקביל שמאפשר לממונה לעשות את אותו דבר.

תומר רוזנר: בסעיף 37 לפקודה.

איתן גינזבורג: לא, אבל לממונה.

איתן גינזבורג: מה זה לממונה?

לימור ריבלין: אם זה לממונה, אז זה לא אותו דבר.

לימור ריבלין: כי סעיף 47 בפקודת העיריות נותן לראש העירייה את הסמכות.

לימור ריבלין: מה שאני באה לומר כשם שיש הבדל באופן ניהול ישיבות המועצה כפי שקבועים היום בחוקים השונים לעיריות ולמועצות אזוריות, כך צריכה גם להיות התאמה בתיקון.

לימור ריבלין: זה לא יכול להיות, אחרת היה חוק אחד לכולנו.

לימור ריבלין: עובדה שאין.

וליד טאהא: אני אגיד משהו, תומר.

וליד טאהא: טוב, עו"ד לימור ריבלין, אני רוצה להודות לך.

וליד טאהא: רבותיי, רון אלמוג.

וליד טאהא: אז אם באמת הצו הזה לא עונה על דפוס העבודה של מועצות אזוריות, אז בבקשה תיכנסו איתם לשיח כדי להסדיר גם את הסוגיה שלהם.

וליד טאהא: אבל אם הוא עונה, אז הוא עונה.

וליד טאהא: אבל אני מדבר, היא טוענת שלא.

שרון רופא אופיר: אני לא מצליחה להבין למה לא.

וליד טאהא: בסדר, עכשיו אין לנו הרבה זמן להתווכח על זה.

וליד טאהא: אבל אם לא, אם באמת לא, אז מה הבעיה להסדיר זאת מולם אם באמת רוצים לאפשר גם להם?

איתן גינזבורג: יש לי שאלה את הייעוץ המשפטי.

איתן גינזבורג: האם יש אפשרות לעשות עכשיו במסגרת התיקון עקיף מאוד פשוט לפקודת המועצות האזוריות, שיאפשר להם לעשות במקרים מסוימים, ממש כמו שכתוב בפקודת העיריות.

איתן גינזבורג: שתהיה הסכמה טלפונית על משהו מאוד מאוד חריג.

איתן גינזבורג: אגב גברתי, זה לא דבר שבשגרה, מדובר על דברים מאוד ספציפיים.

איתן גינזבורג: אבל למה אפשר להקל עליהם בהקשר הזה?

וליד טאהא: ההתרשמות שבמועצות האזוריות רוצות זאת לא רק במקרים חריגים.

איתן גינזבורג: אבל אם היא רוצה להשוות את עצמה לעיריות, אז זה רק במקרים חריגים.

שרון רופא אופיר: זה רק במקרים חריגים.

שרון רופא אופיר: היא צריכה להחליט מה היא רוצה.

וליד טאהא: לא, היא לא רוצה להשוות.

וליד טאהא: היא רוצה נוהל אחר, תואם את המועצות האזוריות.

איתן גינזבורג: זה באמת, כמו שאדוני יושב הראש אמר, שייכנסו לשיח.

איתן גינזבורג: אבל אם יש פה סוגיה אחת קטנה שאפשר להתקדם.

וליד טאהא: בדיוק, זה מה שאני אומר.

רון אלמוג: העקרונות הם דומים ושוב, לגבי ישיבה היברידית, לגבי הסכמה של מאה אחוז, זה כבר נדון בוועדה.

וליד טאהא: הם לא דומים מבחינת חברי המועצה, הם לא דומים בכלל.

וליד טאהא: הם לא דומים מבחינת מרחקים.

וליד טאהא: הם לא דומים בכמה פרמטרים, לא בפרמטר אחד.

שרון רופא אופיר: אבל זה לא לענייננו, כי את זה לא המציאה הקורונה.

וליד טאהא: בסדר.

וליד טאהא: אני נתתי את ההערה כי אומר עו"ד רון אלמוג שהם דומים.

וליד טאהא: אז לא לגמרי נכון.

וליד טאהא: על כן, תיכנסו איתם לשיח כדי באמת אולי להגיע איתם למשהו שיהיה תואם לדפוס העבודה שלהם ולתנאים שלהם.

תומר רוזנר: אני רק אשיב לחבר הכנסת גינזבורג.

תומר רוזנר: הסמכות לתקן את צו המועצות האזוריות היא בידי שרת הפנים.

איתן גינזבורג: לא צו, פקודת.

תומר רוזנר: לא, לא, בפקודה בוודאי שאנחנו לא יכולים לתקן.

תומר רוזנר: כי אנחנו בהצעת תקנות, מה זאת אומרת?

תומר רוזנר: מכל מקום, אם שרת הפנים תסבור שיש מקום לאחד את אותו הסדר של סעיף 47 לתקנון של העיריות גם על מועצות אזוריות, ובעיניי, אני אומר בסוגריים ובצניעות, שאין סיבה להבדיל באמת בהקשר הזה, היא יכולה לעשות זאת בתיקון הצו.

תומר רוזנר: זה בסמכותה.

וליד טאהא: אוקיי.

וליד טאהא: אז לדעתי, אם באמת הצו הזה כפי שהוא מנוסח ייתן מענה גם למועצות האזוריות, אז כנראה זה יהיה קל.

וליד טאהא: אבל אם לא, אז תיכנסו איתם למשא ומתן.

וליד טאהא: תשבו על שולחן אחד, לא בזום.

וליד טאהא: פיזית, לא חזותית, כדי להגיע להסכמות גם על דפוס ההתנהלות שלהם.

וליד טאהא: אתה מקבל את זה?

רון אלמוג: אנחנו נביא בפני השרה להחלטה גם את ההערות של המועצות האזוריות, גם את העקרונות שהיו כאן בוועדה לגבי הרשויות המקומיות.

רון אלמוג: ובסוף נקבע הוראות גם לגבי מועצות מקומיות, גם לגבי מועצות אזוריות.

רון אלמוג: אני אומר שוב, כעיקרון, העקרונות של ישיבת מועצה הם דומים.

רון אלמוג: אבל נביא את ההערות של מרכז המועצות האזוריות בפני השרה.

וליד טאהא: טוב, בני ביטון, ראש עיריית דימונה ויו"ר פורום ערי הפיתוח.

וליד טאהא: אנחנו לא התכוונו לפתוח דיון היום, אבל ביקשת לדבר.

וליד טאהא: בבקשה, בני ביטון.

בני ביטון: אני לא רוצה לפתוח, קודם כל, אדוני יושב הראש, אני רוצה להגיד בשבחכם, בשבחי הוועדה, בשבחי יושב ראש הוועדה, כסגן יושב ראש השלטון המקומי, אמרה את זה גם חברתי וידידתי מירה היועצת המשפטית שלנו.

בני ביטון: אני חושב שזה יום חג לשלטון המקומי שסוף סוף ביקשנו ונעניתם לדרישות שלנו.

בני ביטון: באמת, אנחנו עוברים תקופה לא פשוטה.

בני ביטון: תקופה קשה מאוד.

בני ביטון: ואם סקטורים גדולים עברו ועוברים וישיבות עוברות לעבור דרך זום, אז אני חושב שקל וחומר גם מועצות עיר.

בני ביטון: ואם יורשה לי להגיד מילה גם לנושא השלטון האזורי, המועצות האזוריות.

בני ביטון: אני חושב שאמרת נכון, כנסו איתם לדיון.

בני ביטון: דברו איתם.

בני ביטון: אני חושב שאין הבדל בין מועצות אזוריות לרשויות מקומיות.

בני ביטון: ואני חושב שתגיעו איתם להסכמה.

בני ביטון: אז רק רציתי להגיד לכם, לכל חברי הכנסת, ישר כוח ותודה רבה בשם השלטון המקומי.

וליד טאהא: תודה רבה לך, בני ביטון, ראש עיריית דימונה.

וליד טאהא: באמת תודה.

וליד טאהא: אוקיי, אז אנחנו ניגשים להצביע על התקנות, כפי שהן מנוסחות.

וליד טאהא: אמרתי, אם צריך אז תפתחו במגע עם נציגי המועצות האזוריות.

וליד טאהא: מולם אפשר לדעת אם התאמתם את העניין גם להם.

וליד טאהא: ברור שיש להם טענות על איך שזה הולך לעבור כאן.

וליד טאהא: חלק מהדברים בצדק, הייתי אומר.

וליד טאהא: אז דברו איתם ותנסו להגיע איתם למשהו.

וליד טאהא: חבר הכנסת איתן, אתה רוצה לומר משהו לפני הצבעה?

איתן גינזבורג: שאני מברך אותך, אדוני יושב ראש, ואת חברי הוועדה.

וליד טאהא: זו ברכה מיוחדת, של חבר הכנסת איתן.

וליד טאהא: את רואה שרון?

וליד טאהא: את שוכחת לברך.

שרון רופא אופיר: לא, אבל אני אגיד לך מה.

שרון רופא אופיר: יכול לברך רק רב מכובד כמו הרב איתן גינזבורג.

שרון רופא אופיר: מה אני כבר?

שרון רופא אופיר: קטונתי.

שרון רופא אופיר: מה, איזו ברכה אתה רוצה שאני אתן?

איתן גינזבורג: חס וחלילה, כולם יכולים לברך.

וליד טאהא: טוב, אז אני מעמיד להצבעה את תקנות העיריות (שינוי הוראות התקנון שבתוספת השנייה לפקודה) (הוראת שעה), התשפ"ב-2022.

וליד טאהא: כפי שהוקראו, כולל ההערות שנאמרו תוך כדי הקראה.

וליד טאהא: מי בעד? מי נגד?

וליד טאהא: מי נמנע?

וליד טאהא: התקנות אושרו.

וליד טאהא: התקנות עברו.

וליד טאהא: תודה רבה.

וליד טאהא: הישיבה נעולה.